Bekende in vermaaklikheidskringe in huis aangeval, beroofArgieffoto ŉ Bekende in vermaaklikheidskringe is die naweek saam met sy gesin in hul huis aan die Oos-Rand deur vyf gewapende mans aangeval en beroof. Frans Swart, ŉ teaterman, regisseur, skrywer en uitvoerende hoof van Lefra Produksies, sy vrou, Hannelie, seun, Frans-Hendrik (17), en bemarkingsbestuurder, Charl Senekal (38), is Vrydagaand by die huis, waar Swart se kantoor ook is, in Casseldale in Springs oorval en erg aangerand. Frans Swart, uitvoerende hoof van Lefra Produksies. Foto: Verskaf Volgens Swart was hy Vrydag omstreeks 18:00 by die huis ná ŉ vergadering met sy advokaat. Hy het Maandag gesê hy het ŉ bietjie in die huis ontspan en vir sy vrou gesê hy moet gou ŉ paar e-posse in sy kantoor gaan stuur. Hannelie was besig om aandete voor te berei en het vir Swart gesê dat hulle binnekort sou eet. “Ek het net op my rekenaar begin werk toe ek die volgende oomblik drie swart gewapende mans voor my sien staan. Vir ŉ oomblik het ek nie besef wat aangaan nie. Dit het so onwerklik gevoel dat ek amper gedink het dis ŉ grap,” het Swart gesê. “Hulle het my vreeslik begin slaan en skop en beveel om op die grond te lê met my gesig na onder. Ek het erg gebloei en kon nie asem kry deur die bloed nie. Elke keer dat ek probeer het om te draai om asem te haal, het hulle my op my kop geskop.” Die verdagtes het Swart gevra waar sy kluis is en hy het vir hulle gesê. Hannelie het intussen uit die huis gekom om haar man te roep om te gaan eet. “Toe hulle haar sien, het hulle haar gegryp en by my in die kantoor kom neergooi.” Frans-Hendrik het hul honde hoor blaf en gaan ondersoek instel. “Toe hulle hom sien, het hulle hom ook gegryp en ook vreeslik geslaan en geskop. Intussen het die rowers veral elektroniese toerusting soos rekenaars, kameras en juwele begin buit. Terwyl drie van hulle die goed ingepak het, het die ander twee ons aanhoudend geskop en geslaan.” Volgens Swart sou hy en Senekal ŉ vergadering gehad het. Hy het die hele tyd gevrees dat Senekal op die toneel sou afkom. “Die volgende oomblik het die verdagtes ligte by die veiligheidshek gesien en op ons geskree en gevra wie dit was. Ek het kalm geantwoord dat dit my bemarkingsbestuurder is en dat ons ŉ vergadering het. Terwyl Charl ingestap het, het een hom oorval en ŉ pistool teen sy kop gedruk. Hulle het Charl ook aangerand en hom beveel om in die sitkamer te lê. Hulle het ŉ sitkamerbank op hom omgekeer en hom vasgebind.” Swart verduidelik hulle is intussen steeds aangerand waarna hulle met sy dasse vasgebind en in die kantoor toegesluit is. “Charl kon hoor hoe hulle wegjaag met my vrou se Mercedes. Hy kon hom met ŉ vreeslike gesukkel loswikkel en het dadelik deur die huis gehardloop en kon ons nie daar kry nie. Toe het hy kantoor toe gehardloop en ons geroep waarop ons geantwoord het. Hannelie kon haar op ŉ manier loswikkel en sy het vir my en Frans-Hendrik gehelp om los te kom. Charl het daarna fisiek die deur uit die kosyn gestamp en kon ons so red,” het Swart bygevoeg. Huisware en juwele van ongeveer R850 000 en Hannelie se Mercedes-Benz ter waarde van R480 000 is gesteel. “Alle dank gaan aan die Here vir die feit dat ons nie geskiet is nie en dat hier ŉ wonderwerk plaasgevind het,” het Swart gesê. Hannelie het ná die voorval gesê die Here het sy engele vir hulle gestuur en hulle was altyd totaal bewus dat die engele oor hulle gewaak en hulle beskerm het. Senekal het Maandag aan Maroela Media gesê hoewel hulle getraumatiseerd is en slaanwonde opgedoen het, gaan dit in die omstandighede goed. Swart se predikant het vir hulle berading gegee en almal was Maandag terug op hul pos. “Frans het die seerste van ons almal gekry. Hy het twee tande verloor en is ná die aanval na ŉ hospitaal geneem vir waarneming en om te kyk of hy breinbeserings opgedoen het. Hy is dieselfde aand ontslaan,” het Senekal gesê. Die Springs-polisie ondersoek die saak.